**Seletuskiri**

*Sillamäe Linnavolikogu määruse „Ida-Viru maakonna arengustrateegia 2019‒2030+ ja selle tegevuskava 2019‒2030+“ eelnõu juurde*

„Kohaliku omavalitsuse korralduse seaduse“ (edaspidi KOKS) § 61 lg 1 kohaselt on omavalitsusüksuste ülesanne on ühiselt kavandada maakonna arengut ja suunata selle elluviimist. KOKS § 373 lg 1 kohaselt peab maakonnal olema arengustrateegia, mis on aluseks maakonna kohaliku omavalitsuse üksuste ja koostööpartnerite poolt ühiselt maakonna arengu suunamisel, ühiselt tehtavate ja omavalitsusüksuste ülese mõjuga investeeringute kavandamisel, investeeringuteks toetuse taotlemisel ning KOKS § 61 lõikes 1 nimetatud kohaliku omavalitsuse üksustele antud ühiste ülesannete täitmisel.

KOKS § 373 lg 11 kohaselt võetakse riigieelarvest kohaliku omavalitsuse üksustele juhtumipõhiste toetuste andmisel, riiklike investeeringute kavandamisel ja riigiasutuste osutatavate teenuste kättesaadavuse muutmisel maakonnas arvesse maakondlikus arengustrateegias kavandatud arengueesmärke ja kajastatud tegevuskogumeid. Riigieelarve seaduse § 50 lg 4 p 1 kohaselt antakse riigieelarvest kohaliku omavalitsuse üksusele juhtumipõhist investeeringutoetust tingimusel, et toetatava investeeringuga panustatakse kohaliku omavalitsuse üksuse arengukava või maakondliku arengudokumendi investeeringuga seotud valdkondliku eesmärgi täitmisse.

Ida-Viru maakonna arengustrateegia 2019-2030+ koostatakse tulenevalt Eestis 2017. aastal läbi viidud haldusterritoriaalsest reformist ning maavalitsuste kui institutsioonide kadumisest. Maakonna arengustrateegia koostati 2018. aasta jooksul ning see kiidetakse heaks kõigi maakonna 8 omavalitsuse volikogu poolt. Maakonna arengustrateegia lähtub analüüsist tulenevatest väljakutsetest, kirjeldab selle baasil maakonna arenguvisiooni ning valdkondlikke strateegilisi eesmärke. Eesmärkide saavutamist hinnatakse vastavalt kokku lepitud mõõdikutele ning sihttasemetele. Strateegilised tegevussuunad kirjeldavad olulisemaid tegevuskomplekse, mille rakendamine võimaldab parimal kättesaadaval viisil eesmärke saavutada. Eesmärkide saavutamisele suunatud tegevuskava tuuakse ära käesoleva strateegia Lisas 1. „Ida-Viru maakonna arengustrateegia 2019 – 2030+ tegevuskava aastateks 2019 – 2023.“

Sillamäe, 04. detsember 2018. a.

Aleksei Stepanov

aselinnapea